སུ་དག་པ་ཡིན་ནོ།  ། ཞེས་པ་ལ།  རྒྱ་གར་འཕགས་པའི་ཡུལ་དུ་ཕྱི་ནང་གི་གྲུབ་མཐའ་སྨྲ་བ་རྣམས་རྩོད་པའི་གཞི་ནི་མཐར་ཐུག་ན་བདག་ཏུ་གྲུབ་པ་ཁས་ལེན་མི་ལེན་ལ་ཐུག་ལ།  སངས་རྒྱས་པ་རྣམས་ཀྱིས་བདག་མེད་ཁས་བླངས་པ་ལ་ཕྱི་རོལ་པ་རྣམས་ཀྱིས་རྩོད་ཀྱང་།  ཐལ་འགྱུར་བ་ལ་དམིགས་ཀྱིས་བཀར་ནས་རྩོད་པ་ཅུང་ཉུང་།  རང་གཞན་གྱི་སྡེ་པ་འོག་མ་ཀུན་གྱིས།  ཐལ་འགྱུར་བས་ཆོས་ཐམས་ཅད་རང་ངོས་ནས་མ་གྲུབ་པར་ཁས་བླངས་པ་ལ་རྩོད་ཀྱང་།  ཐལ་འགྱུར་བ་ལ་གནོད་བྱེད་དུ་འགྲོ་བ་ཅུང་ཟད་ཀྱང་མེད་པས་ན།  ཐལ་འགྱུར་བའི་ལུགས་འདི་ནི་ཆེས་ཕུལ་དུ་བྱུང་བ་ཡིན་གསུངས། ༈ཉིན་ཉེར་ལྔ་པར།  གསུམ་པ་ནི་ཁྱབ་བྱ་རང་བཞིན་གྱིས་གྲུབ་ན།  ཁྱབ་བྱེད་གཅིག་ཐ་དད་ལ་སོགས་པའི་རྣམ་པ་བདུན་ལས་མི་འདའ་བའི་ངེས་པ་དྲངས་ནས།  ཞེས་པའི་སྐབས་འདིའི་ཁྱབ་བྱ་ཁྱབ་བྱེད་ནི་གཞི་ལ་སྦྱར་ན།  ཤིང་རྟ་ནི་ཁྱབ་བྱ་དང་།  ཤིང་རྟའི་ཡན་ལག་ནི་ཁྱབ་(༣༥)བྱེད་ཡིན།  དེས་ཆོས་གཞན་ལ་ཡང་འགྲེ།  ཞེས་པའི་བཤད་ཡམ་ཅིག་གསུངས།  གསུམ་པ་ལྟ་བ་དེ་དག་གོམས་པས་སྒྲིབ་པ་སྤོང་བའི་ཚུལ་ནི།  ཞེས་པ་ནས།  དེ་ལྟར་འཕགས་པ་ཡབ་སྲས་ཀྱི།  ། གཞུང་གི་ལྟ་བ་འཚོལ་བའི་ཚུལ།  ། ལེགས་པར་བཤད་འདིའང་རྒྱལ་བ་ཡི།  ། བསྟན་པ་རིང་དུ་གནས་ཕྱིར་རོ།  ། ཞེས་པའི་བར་ལ།  མདོར་ན་རང་རྒྱུད་ཀྱི་ངའོ་སྙམ་པའི་བློ་དེའི་དམིགས་པར་གྱུར་པའི་ང་དེ་ངེས་པར་བྱས།  དེ་ནས་ང་དེ་ཉིད་རང་གི་གདགས་གཞིའི་ཕུང་པོ་དང་རང་བཞིན་གྱིས་གྲུབ་པའི་གཅིག་ཐ་དད་སོགས་གང་དུ་གྲུབ་དཔྱད།  དེ་ལྟར་དཔྱད་པའི་ཚེ་ང་དེ་ཕུང་པོ་དང་རང་བཞིན་གྱིས་གྲུབ་པའི་གཅིག་ཐ་དད་སོགས་གང་དུ་ཡང་མི་རྙེད་ཅིང་།  མ་རྙེད་པ་ན་མ་རྙེད་པ་དེ་ཀའི་འཛིན་སྟངས་ཀྱི་རྒྱུན་ལེགས་པར་བསྐྱངས་པས་གང་ཟག་གི་བདག་དང་ཆོས་ཀྱི་བདག་མེད་པའི་སྟོང་ཉིད་ཀྱི་གནས་ཚུལ་ཇི་ལྟ་བ་བཞིན་རྟོགས་པ་འབྱུང་།  དེ་ཉིད་གོང་ནས་གོང་དུ་གོམས་པ་ལ་བརྟེན་ནས།  གང་ཟག་དང་ཆོས་ཀྱི་བདག་ཏུ་འཛིན་པའི་མ་རིག་པ་དང་།  མ་རིག་པ་དེས་བསྐྱེད་པའི་གཉིས་སྣང་འཁྲུལ་པའི་བག་ཆགས་ཐམས་ཅད་རྩ་བ་ནས་དྲུངས་ཕྱུང་ནས།  སངས་རྒྱས་ཀྱི་ཆོས་ཀྱི་སྐུ་དང་གཟུགས་ཀྱི་སྐུ་འགྲུབ་སྟེ་ནམ་མཁའ་ཇི་སྲིད་ཀྱི་བར་དུ་སེམས་ཅན་གྱི་དོན་བྱེད་པར་འགྱུར་བ་ཡིན་ནོ་གསུངས། ༈ཉིན་ཉེར་དྲུག་པར།  གཉིས་པ་ལྷག་མཐོང་གི་རབ་ཏུ་དབྱེ་བ་ནི།  སྐྱེས་བུ་དམ་པ་ལ་བརྟེན་པ་དང་།  ཞེས་པ་ནས།  བྲག་སེང་གེའི་ཞོལ་གྱི་རི་ཁྲོད་དུ་ལེགས་པར་སྦྱར་བའི་ཡི་གེ་པ་ནི་བསོད་ནམས་དཔལ་བཟང་པོ་ཞེས་པའི་བར་རྫོགས་པར་ལྗགས་བཤད་བསྐྱངས་ནས།  མདོར་ན་ལྷག་མཐོང་དེ་ལ་ཇི་ལྟ་བ་ལ་དམིགས་པའི་ལྷག་མཐོང་དང་།  ཇི་སྙེད་པ་ལ་དམིགས་པའི་ལྷག་མཐོང་གཉིས་ཡོད་པའི་དང་པོ་ཇི་ལྟ་བ་ལ་དམིགས་པའི་ལྷག་མཐོང་དེ་ལ་ཡང་།  དེ་ལ་ལྟོས་པའི་ཇི་སྙེད་པ་ལ་དམིགས་པ་ཞིག་ཀྱང་ཡོད་དེ།  དཔེར་ན་ལྷག་མཐོང་གི་དམིགས་རྣམ་སྐྱོང་བའི་ཚེ།  འདི་ནི་བུམ་པའི་སྟེང་གི་སྟོང་ཉིད་དོ།  ། འདི་ནི་ཀ་བའི་སྟེང་གི་སྟོང་ཉིད་དོ་སྙམ་པ་སོགས་ཀུན་རྫོབ་ཀྱི་ཆོས་མང་པོ་ཞིག་གི་སྟེང་གི་གནས་ལུགས་ལ་དཔྱོད་པ་ལྟ་བུ་ཡིན།  གཉིས་པ་ཇི་སྙེད་པ་ལ་དམིགས་པའི་དེ་ལ་ཡང་སྔར་དེ་ལ་ལྟོས་པའི་ཇི་ལྟ་བ་ལ་དམིགས་པའི་ལྷག་མཐོང་ཡིན་པ་ཞིག་ཀྱང་ཡོད་དེ།  དཔེར་ན་ལྷག་མཐོང་གི་དམིགས་རྣམ་སྐྱོང་བའི་ཚེ་འདི་ནི་ཕྱི་སྟོང་པ་ཉིད་དོ།  ། འདི་ནི་ནང་སྟོང་པ་ཉིད་དོ་སྙམ་པ་སོགས་སྟོང་ཉིད་རང་གི་གནས་ཚུལ་ལ་དཔྱོད་པ་ལྟ་བུ་ཡིན་གསུང་བའི་བཤད་པའི་རྣམ་གྲངས་ཤིག་གསུངས།  སེམས་ལ་དམིགས་ནས་ལྷག་མཐོང་བསྒྲུབ་པའི་ཚེ་གང་ལ་དམིགས་པའི་རྟེན་བྱེད་པ་ངོས་འཛིན་པ་ན།  ཕྱག་ཆེན་གྱི་འཁྲིད་མཛད་པའི་བླ་མ་ཁ་ཅིག་གིས་རང་གི་སྙིང་གི་དཀྱིལ་དུ་སེམས་ཀྱི་ངོ་བོ་སྲན་རྡོག་ཙམ་ཞིག་བློས་བཅོས་ནས་དེ་ལ་དམིགས་རྟེན་བྱེད་པ་ཡིན་ཟེར།  ཡང་ཁ་ཅིག་གིས་དེ་དང་མི་འདྲ་བ་ཞིག་ཡིད་དཔྱོད་ཀྱིས་བཟོས་ནས་དམིགས་རྟེན་དུ་ངོས་འཛིན་པ་སོགས་སྣ་ཚོགས་ཤིག་འཆད་པ་ཡོད་ཀྱང་།  རང་ལུགས་སེམས་གསལ་རིག་གི་ཆ་དང་།  དེ་ཡང་དྲན་པ་རང་ལ་དམིགས་རྟེན་དུ་བྱེད་པ་ཡིན་གསུངས།  ད་ནི་(༣༦)ལམ་སྤྱིའི་དོན་བསྡུ་བ་ཅུང་ཟད་བརྗོད་པར་བྱ་སྟེ།  ཞེས་སོགས་ལ།  སྐྱེས་རབས་ལས།  ཐོས་པའི་རྗེས་འཇུག་སྒྲུབ་པ་སྙིང་པོར་བྱེད།  ། སྐྱེ་བའི་རྫོང་ལས་ཚེགས་ཆུང་ཐར་པར་འགྱུར།  ། ཞེས་གསུངས་པ་ལྟར།  ཆོས་ཐོས་པ་ཙམ་གྱིས་མི་ཆོག་པར་ཉམས་སུ་ལེན་དགོས།  དེ་ལ་ཡང་ཐོག་མར་བདེ་ལེགས་ཐམས་ཅད་ཀྱི་རྩ་བ་བཤེས་གཉེན་དམ་པ་ཞིག་བརྟགས་དཔྱད་ལེགས་པར་བྱས་པའི་སྒོ་ནས་བསམ་སྦྱོར་གཉིས་ཀའི་སྒོ་ནས་ཚུལ་བཞིན་དུ་བསྟེན་དགོས།  མ་མཐའང་བཤེས་གཉེན་བསྟེན་ནས་ཡོན་ཏན་གཞན་མ་བྱུང་ཡང་།  དམྱལ་བ་གཏིང་རིང་དུ་མ་སོང་བ་ཞིག་བྱེད་དགོས།  དེ་ལྟར་བཤེས་གཉེན་བསྟེན་ནས་འདི་ནས་བཤད་པ་ལྟར་གྱི་སྐྱེས་བུ་གསུམ་གྱི་ལམ་གྱི་རིམ་པ་ཆ་ཚང་བ་ཞིག་ལ་བློ་སྦྱོང་དགོས།  མ་མཐའ་སྐྱེ་བ་རྗེས་མ་ངན་སོང་གསུམ་དུ་མ་ལྷུང་བའི་ཐབས་ཤིག་ལ་འབད་དགོས།  སྐྱེས་བུ་ཆུང་ངུ་དང་ཐུན་མོང་བའི་ལམ་ལ་བློ་སྦྱངས་ནས་སྐྱེས་བུ་འབྲིང་དང་ཐུན་མོང་གི་ལམ་ལ་བློ་སྦྱོང་དགོས་ལ་དེ་ཡང་ལྷག་པའི་བསླབ་པ་རིན་པོ་ཆེ་རྣམ་པ་གསུམ་ལ་སློབ་པ་ཉིད་ཡིན་ཏེ།  རྒུད་པ་ཐམས་ཅད་ཀྱི་རྩ་བ་མ་རིག་པ་སྤོང་བ་ལ་ལྷག་མཐོང་གིས་བསྡུས་པའི་སྟོང་ཉིད་རྟོགས་པའི་ལྟ་བ་རང་རྒྱུད་ལ་བསྐྱེད་དགོས།  དེ་ལ་ཞི་གནས་ཀྱིས་བསྡུས་པའི་ཏིང་ངེ་འཛིན་གྱི་བསླབ་པ་རང་རྒྱུད་ལ་སྐྱེས་པ་སྔོན་དུ་འགྲོ་དགོས།  དེ་ལ་ལྷག་པའི་ཚུལ་ཁྲིམས་ཀྱི་བསླབ་པ་རིན་པོ་ཆེ་ལ་ཉམས་ལེན་བྱེད་པ་སྔོན་དུ་འགྲོ་དགོས་པས་རང་གིས་ཇི་ལྟར་ཁས་བླངས་པའི་སྡོམ་པ་གསུམ་གྱི་བཅས་མཚམས་ཚུལ་བཞིན་དུ་བསྲུང་དགོས་པ་ཡིན།  དེ་ལྟར་སྐྱེས་བུ་འབྲིང་དང་ཐུན་མོང་བའི་ལམ་ལ་བློ་སྦྱངས་ནས།  ངེས་པར་སྐྱེས་བུ་ཆེན་པོའི་ལམ་ལ་སྦྱོང་དགོས་པ་ཡིན་ཏེ།  དེའི་ཚུལ་ནི་རང་ཉིད་སྡུག་བསྔལ་གསུམ་གྱིས་ཇི་ལྟར་སྡུག་བསྔལ་བར་གྱུར་པ་དེ་བཞིན་དུ།  སེམས་ཅན་འདི་ཐམས་ཅད་ཀྱང་སྡུག་བསྔལ་བར་གྱུར་པ་ཡིན་ལ།  དེ་ཡིན་བཞིན་དུ་རང་གཅིག་པུ་སྡུག་བསྔལ་ལས་ཐར་པ་ཙམ་བྱས་ནས་སེམས་ཅན་རྣམས་བློས་སྤངས་ན།  དེ་ལས་ངོ་ཚ་བ་མེད་པ་དང་ཁྲེལ་བོར་བ་ཅི་ཞིག་ཡོད་སྙམ་དུ་བསམས་ནས་སེམས་ཅན་རྣམས་སྡུག་བསྔལ་ལས་སྒྲོལ་འདོད་ཀྱི་བློ་བསྐྱེད།  དེ་ཡང་སངས་རྒྱས་མ་ཐོབ་ན་མི་ནུས་པར་མཐོང་ནས།  སྨོན་པ་དང་འཇུག་པའི་བྱང་ཆུབ་ཀྱི་སེམས་རིན་པོ་ཆེ་བསྐྱེད།  རྒྱལ་སྲས་ཀྱི་སྤྱོད་པ་ཕ་རོལ་ཏུ་ཕྱིན་པ་དྲུག་དང་།  བསྡུ་བའི་དངོས་པོ་བཞི་ལ་བསླབ་སྟེ་མྱུར་དུ་མངོན་པར་རྫོགས་པར་སངས་རྒྱས་ནས་རྟོག་པ་དང་འབད་པ་མེད་བཞིན་དུ་ནམ་མཁའ་ཇི་སྲིད་ཀྱི་བར་དུ་འགྲོ་བ་ཐམས་ཅད་ཀྱི་རེ་བ་མ་ལུས་པ་སྐོང་བའི་ཡིད་བཞིན་གྱི་ནོར་བུ་དང་།  དཔག་བསམ་ཤིང་བཞིན་དུ་གྱུར་པ་ཞིག་བྱེད་དགོས།  དེ་ཡང་རང་གི་ངོས་ནས་སེམས་ཅན་གྱི་དོན་དུ་བསྐལ་ཆེན་གྲངས་མེད་གསུམ་ལྟ་ཞོག། བསྐལ་ཆེན་གྲངས་མེད་པ་བྱེ་བ་འབུམ་འགྱུར་གྱི་བར་དུ་འཁོར་བར་གནས་དགོས་ཀྱང་སྐྱོ་ངལ་ཅུང་ཟད་ཀྱང་མེད་པའི་སྙིང་སྟོབས་ཡོད་ཀྱང་།  དུས་རིང་པོ་དེ་ཙམ་གྱི་བར་དུ་དྲིན་ཆེ་བའི་སེམས་ཅན་འདི་རྣམས་སྡུག་བསྔལ་གྱིས་མནར་དུ་འཇུག་ན་མི་(༣༧)རུང་བས།  ཚེ་འདི་ཀ་རང་ལ་སངས་རྒྱས་ཀྱི་གོ་འཕང་ཐོབ་པར་བྱས་ནས།  འོད་ཟེར་སྤྲོ་ཐེབ་རེ་རེས་ཀྱང་སེམས་ཅན་ཚད་མེད་པ་ཞིག་སྡུག་བསྔལ་ལས་སྐྱོབ་ནུས་པ་ཞིག་བྱེད་སྙམ་དུ་བསམ་དགོས།  དེ་ལ་ནི་ངེས་པར་སྔགས་ཀྱི་ལམ་ལ་ཞུགས་པ་ཞིག་དགོས་པས་སྔགས་ལ་འཇུག་པར་བྱ་ལ།  དེའི་འཇུག་སྒོ་ཐུན་མོང་མ་ཡིན་པ་ནི་དབང་ཡིན་པས།  རྡོ་རྗེ་སློབ་དཔོན་མཚན་ཉིན་དང་ལྡན་པ་ཞིག་གི་དྲུང་དུ་དབང་བཞི་རྣམ་པར་དག་པ་ཞིག་མནོས།  ཁས་བླངས་པའི་དམ་ཚིག་དང་སྡོམ་པ་རྣམས་ཚུལ་བཞིན་བསྲུང་།  བསྐྱེད་རྫོགས་ཀྱི་ལམ་རྣམས་སྟན་ཐོག་གཅིག་ཏུ་ཉམས་སུ་བླངས་ཏེ།  རྒྱལ་བ་ཁྱབ་བདག་རྡོ་རྗེ་འཆང་ཆེན་པོའི་གོ་འཕང་རིན་པོ་ཆེ་ཚེ་འདི་ཀ་རང་ལ་ཐོབ་པ་ཞིག་བྱེད་དགོས་སྙམ་པ་མཛོད་གསུངས།  མཇུག་ཏུ་ཡང་འདི་སྐད་དུ།  སང་ཉིན་སེམས་བསྐྱེད་ཆོ་གས་ལེན་པར་བྱེད་པ་ལ།  དེ་རིང་ནས་སྦྱོར་བ་བྱེད་པ་བླ་མ་གོང་མ་རྣམས་ཀྱི་ཕྱག་ལེན་ལ་ཡོད་པས།  འདི་བཞིན་བྱེད་དགོས་གསུངས་ནས།  སྔོན་དུ་བདེ་ལམ་ནས་ཇི་ལྟར་འབྱུང་བ་ལྟར་གྱི་ཚོགས་ཞིང་གསལ་འདེབས་གནང་།  དེ་མ་ཐག་སངས་རྒྱས་ཆོས་ཚོགས་མ་སྐྱབས་མགོན་ཆེན་པོ་ཉིད་ཀྱིས་བསྐུལ་ནས་ཚར་གསུམ་འདོན་པར་མཛད།  དེའི་མཇུག་ཏུ་མདོ་སྡེ་བསྐལ་བཟང་དང་ཕལ་ཆེན་སོགས་བྱང་ཆུབ་ཀྱི་སེམས་ཀྱི་ཕན་ཡོན་སྟོན་པའི་གསུང་རབ་རྣམས་ལ་བལྟས་ནས།  སང་ནངས་པར་བདེ་བར་གཤེགས་པ་སྲས་དང་བཅས་པ་རྣམས་ཀྱི་ཐུགས་དམ་གྱི་མཐིལ།  བྱང་ཆུབ་ཀྱི་སེམས་རིན་པོ་ཆེ་ཆོ་གས་བཟུང་རྒྱུ་ཡིན་སྙམ་པའི་སྒོ་ནས་དགའ་བ་དང་སྤྲོ་བ་ཚད་མེད་པ་སྒོམ་པ་དང་།  མཐུན་རྐྱེན་ཚོགས་བསགས་པའི་ཡན་ལག་ཏུ་ཤེས་རབ་སྙིང་པོ་སོགས་མདོ་སྡེ་ཟབ་མོ་འདོན་པ་དང་།  གཏོར་མ་བརྒྱ་རྩ་སོགས་རང་རང་གིས་གང་ཤེས་ཀྱི་རྣམ་ཐར་ལ་འབད་པར་མཛད་པ་ཞུ་ཞེས་གསུངས། ༈ཉིན་ཉེར་བདུན་པའི་སྔ་དྲོ།  སེམས་བསྐྱེད་མཆོད་པ་དངོས་གཞི་མཛད་པ་ཡིན་ལ།  དེ་ཡང་ཐོག་མར་ས་གཞི་བྱིན་རླབས་དང་།  མེ་ཏོག་བཀྲམ་པ་སོགས་མཛད་ནས།  སྐྱབས་མགོན་ཆེན་པོ་ཉིད་ཀྱིས་ཐུབ་དབང་རྟ་ཟུར་མ་དང་འཕགས་པ་ལོ་ཀེ་ཤྭ་ར་དང་།  རྗེའི་སྐུ་བཀྲ་ཤིས་དོ་ཁ་མ་སོགས་རྟེན་མཆོག་རྣམས་གཟིམས་ཆུང་དུ་སྤྱན་དྲངས་ནས་སེམས་བསྐྱེད་བཞེས་པར་མཛད།  དེ་ནས་སློབ་མ་རྣམས་ཁྲུས་བྱས་ཤིང་གོས་གསར་པ་གྱོན།  དགེ་སློང་རྣམས་ཆོས་གོས་གསུམ་ལྡན་དུ་ཚོགས་ནས།  དང་པོར་སྔོན་འགྲོའི་ཆོས་བཤད་ཀྱིས་སྣ་དྲངས།  ཚོགས་ཞིང་རྣམས་གསལ་འདེབས་པའི་ཚེ་གཞི་བདེ་ལམ་ནང་ལྟར་ལ་ཕྱོགས་བཅུའི་སངས་རྒྱས་རྣམས་རྗེ་རིན་པོ་ཆེ་ལྷ་ས་སྨོན་ལམ་ཆེན་མོའི་དུས་མཆོད་མཛད་སྐབས་གཟིགས་སྣང་བྱུང་ཚུལ་ལྟར།  དབུས་མ་རྣམས་མི་བསྐྱོད་པ།  ཤར་ཕྱོགས་པ་རྣམས་རྣམ་སྣང་།  ལྷོ་ཕྱོགས་པ་རྣམས་རིན་འབྱུང་།  ནུབ་ཕྱོགས་པ་རྣམས་འོད་དཔག་མེད།  བྱང་ཕྱོགས་པ་རྣམས་དོན་གྲུབ་ཀྱི་རྣམ་པར་སྒོམ་དགོས་གསུངས་ཤིང་།  དེ་རྣམས་ཀྱི་ཡོན་ཏན་བརྗོད་པའི་གསུང་བཤད་གནང་།  དེ་ནས་སྐྱབས་འགྲོ་ཁྱད་པར་ཅན་གནང་བའི་སྔོན་དུ་ཡན་ལག་བདུན་པ་མདོར་བསྡུས་བྱེད་དགོས་ལ་ཇི་སྙེད་སུ་དག་མ་འདོན་པར་མཛད་ནས།  དེ་མ་ཐག་སླར་ཡང་ཀུན་སློང་བཅོས་ནས་སྐྱབས་འགྲོ་(༣༨)ཁྱད་པར་ཅན་སྩལ།  སླར་ཡང་བྱང་ཆུབ་སེམས་ཀྱི་ཕན་ཡོན་གསུང་བཤད་གནང་ནས།  སེམས་བསྐྱེད་ལེན་པའི་སྔོན་འགྲོར་ཡན་ལག་བདུན་པ་རྒྱས་པར་བྱེད་དགོས་ལ།  ལམ་རིམ་གསོལ་འདེབས་ཐེག་མཆོག་སྒོ་འབྱེད་མ་ཁ་སྐོང་དང་བཅས་པའི་གསོལ་འདེབས་ཀྱི་ཚིག་རྣམས་ཕྱག་འཚལ་ལོ་ཞེས་པར་བསྒྱུར་ནས།  དེའི་མཇུག་ཏུ་ཇི་སྙེད་སུ་དག་མའི་རྒྱལ་བ་ཀུན་ལ་ཕྱག་འཚལ་མཆོད་པར་བགྱི་ཞེས་པའི་བར་བཏང་།  མཚམས་འདིར་སྤྱན་འདྲེན་མེད་པར།  ཁྲུས་ཀྱི་ཁང་པ་ཤིན་ཏུ་དྲི་ཞིམ་པ།  ། ཞེས་སོགས་ཀྱིས་ཁྲུས་ཁང་བསྐྱེད་ནས།  ཁྲུས་གསོལ་མདོར་བསྡུས་དང་།  དེ་མ་ཐག་སྟོང་གསུམ་ཀུན་ཏུ་དྲི་ངད་ལྡང་བ་ཡི།  ། ཞེས་པ་ནས།  རིན་ཆེན་མཛེས་པའི་ཞེས་སོགས་བུམ་པ་འབུལ་བའི་བར་རྣམས་བཏང་།  དེའི་མཇུག་ཏུ་བྱང་ཆུབ་ལྟུང་བཤགས་ཚར་གཅིག་དང་།  དེ་ནས་འདོད་ཆགས་ཞེ་སྡང་གཏི་མུག་དབང་གིས་ནི།  ། ཞེས་སོགས་ཡན་ལག་ལྷག་མ་རྣམས་བཏང་།  དེའི་མཇུག་ཏུ་མཎྜལ་རྒྱས་པ་ཚར་གཅིག་དང་།  ས་གཞི་སྤོས་བྱུག་མ་ཚར་གསུམ་བཏང་བསྟུན་རང་རང་གི་གང་ལྕོགས་ཀྱི་སེམས་བསྐྱེད་ཀྱི་རྫས་རྣམས་ཕུལ།  དེ་ནས་སེམས་བསྐྱེད་དངོས་གཞི་བསླབ་བྱ་དང་བཅས་པ་སྩལ་གྲུབ་བསྟུན་གཏང་རག་མཎྜལ་དང་།  དེའི་རྗེས་སུ་དེང་ནས་བརྩམས་ཏེ་མ།  ལམ་རིམ་སྨོན་ལམ།  བཟང་སྤྱོད་སྨོན་ལམ།  བྱམས་སྨོན།  སྤྱོད་འཇུག་སྨོན་ལམ་རྣམས་བཏང་།  དེ་ནས་ལྗགས་བསྔོ་རྒྱས་པར་མཛད་ནས།  རྒྱལ་དབང་མཆོག་དང་།  ཞབས་ཕྱི་ནང་འཁོར་སོགས་ཕལ་ཆེར་གྱིས་དབུ་ཞྭ་རྩེ་ཞྭ་བཞེས་ནས་བསྟན་འབར་མ་དང་།  བཀྲ་ཤིས་ཀྱིས་བརྒྱན་ཏེ་འདི་ཕྱི་ཀུན་ཏུ་དགེ་བའི་མཚམས་སྦྱོར་གྱི་ཕྱག་ལེན་ཤིན་ཏུ་རྒྱས་པར་མཛད་པ་ལགས་སོ།  ། འདི་ལ་ཆེད་དུ་རང་བཟོ་བྱས་པ་མེད་ཀྱང་།  མ་རྟོགས་པ་དང་།  ལོག་པར་རྟོག་པ་དང་།  ཐེ་ཚོམ་གྱི་དྲི་མས་སྦགས་པ་རྣམས་རྗེ་བཙུན་བླ་མ་དམ་པ་ཉིད་ལ་བཟོད་པར་གསོལ་གྱིས་སྒྲིབ་པར་མི་འགྱུར་བ་མཛད་དུ་གསོལ།  ཅེས་པ་འདི་ནི་འཇམ་མགོན་རྒྱལ་བ་གཉིས་པ་ཙོང་ཁ་པ་ཆེན་པོ་གངས་ཅན་གྱི་ལྗོངས་སུ་སྐུ་བལྟམས་པའི་ལོ་དུས་ཁྱད་པར་ཅན་གསེར་འཕྱང་ཞེས་པ་མེ་མོ་བྱའི་ལོར།  གྲུ་འཛིན་གཉིས་པའི་ཕོ་བྲང་ཆེན་པོའི་གཟིམས་ཆུང་སྲིད་གསུམ་རྣམ་རྒྱལ་དུ།  ཁྱབ་བདག་རྡོ་རྗེ་སེམས་དཔའི་ངོ་བོ་པཎ་ཆེན་ཆོས་ཀྱི་རྒྱལ་པོ་རྗེ་བཙུན་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་ནས་ཀྱིས།  གངས་ཅན་ལྷ་གཅིག་འཕགས་མཆོག་ཕྱག་ན་པདྨོ་ངུར་སྨྲིག་གར་གྱིས་རྣམ་པར་རོལ་པ་རྒྱལ་བའི་དབང་པོ་ཐམས་ཅད་མཁྱེན་གཟིགས་ཆེན་པོས་དབུ་མཛད་སྤྲུལ་པའི་སྐུ་ཆེ་ཆུང་དུ་མ་དང་།  གདན་ས་ཆེན་པོ་གསུམ་གྱི་སློབ་དཔོན་ཁྲི་གདན་ཟུར་རྣམས་དང་།  གཞན་ཡང་སྡེ་སྣོད་འཛིན་པ་དུ་མ་ཚོགས་པ་དང་བཅས་པ་ལ་རྒྱལ་བ་ཙོང་ཁ་པ་ཆེན་པོའི་གསུང་གི་གཅེས་མཛོད་བྱང་ཆུབ་ལམ་རིམ་ཆེན་མོའི་བཤད་ལུང་སྩལ་སྐབས།  ལུང་གི་བར་བར་དུ་རྩ་བའི་ཚིག་ལ་དངོས་སུ་བཤད་པ་མཛད་པ་གང་ཡོད་དང་།  སྤྲོས་བཤད་སྐབས་རྩ་བའི་ཚིག་གིས་ཟིན་ཚོད་ལ་མེད་པ་རྣམས་དང་།  ཡང་སྐབས་འགར་དོགས་སློང་གི་ཚུལ་དུ་བཤད་པའི་ན་ཡམ་དང་།  དངོས་སུ་དཔྱད་(༣༩)གཞིར་འཇོག་པར་མཛད་པ་རྣམས་ལས།  རང་གི་བློ་ལ་རགས་རིམ་ངེས་པ་ཕལ་མོ་ཆེ་ཕྲལ་ཕྲལ་དུ་རང་གི་བརྗེད་ཐོ་དང་།  གསུང་རྒྱུན་ཡུན་རིང་དུ་གནས་པའི་ཆེད་དུ་འདི་ལྟར་ཟིན་བྲིས་བྱེད་པ་པོ་ནི་༧རྒྱལ་དབང་མཆོག་གི་བཀའ་འབངས་ཀྱི་ཐ་ཤལ་འདུ་ཤེས་གསུམ་པ་སྙོམས་ལས་མི་ཐུང་སྐུ་སྐྱེའི་མིང་ཅན་ནོ།  ། འདིས་ཀྱང་བདག་དང་འདྲ་བ་འགའ་ལ་ཕན་ཐོགས་པར་གྱུར་ཅིག།  ། ། ༈སྭསྟི།  ཕན་བདེའི་འབྱུང་གནས་རྒྱལ་བསྟན་ཡོངས་འདུའི་ལྗོན།  རབ་རྒྱས་འགྲོ་ཀུན་ཐར་མཆོག་འབྲས་བཟང་ལ།  ། སྤྱོད་ཕྱིར་བཀྲ་ཤིས་ལྷུན་གྲུབ་ཆོས་གྲྭ་ཆེར།  ། ཆོས་སྦྱིན་འཛད་མེད་དལ་འགྲོའི་རྒྱུན་འདི་སྤེལ།  ། སརྦ་མངྒ་ལཾ། །  ། །  པཎ་ཆེན་ཆོས་ཀྱི་རྒྱལ་པོས་བྱང་ཆུབ་བདེ་ལམ་གྱི